ธปท.ไม่ห่วงสภาพคล่องแม้สินเชื่อโต
ผู้ว่าการ ธปท. ยันสภาพคล่องยังสูง แม้สินเชื่อในระบบธนาคารพาณิชย์ยังมีแนวโน้มขยายตัวสูง
14 มี.ค. 2555

ผู้ว่าการ ธปท. ยันสภาพคล่องยังสูง แม้สินเชื่อในระบบธนาคารพาณิชย์ยังมีแนวโน้มขยายตัวสูง
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า การขยายตัวของสินเชื่อในช่วงต้นปีนี้ขยายตัวได้ดี แม้ว่าระบบธนาคารพาณิชย์จะมีการแข่งขันกันระดมเงินฝากและสภาพคล่องกันมาก แต่สภาพคล่องในระบบก็ยังสูง 
“สาเหตุที่ยังเห็นธนาคารแข่งขันระดมเงินฝากกันค่อนข้างมากและแข่งขันดุเดือดนั้น คาดว่าคงเป็นเพราะต้องการรักษาฐานลูกค้าเดิม และเตรียมสภาพคล่องไว้ให้เพียงพอในการแข่งขันปล่อยกู้ตามแนวโน้มนโยบายภาครัฐที่จะมีการเปิดเสรีมากขึ้นเพื่อความเข้มแข็ง ขณะเดียวกันก็เพื่อรองรับกระแสการเปิดเสรีกลุ่มประชาคมเศรษฐกิจอาเซียน (เออีซี) ด้วย” นายประสาร กล่าว 
สำหรับการประเมินภาพรวมเศรษฐกิจไทยจากข้อมูลเบื้องต้นในช่วงไตรมาสแรกปีนี้ ธปท.ยังมั่นใจว่าการขยายตัวทางเศรษฐกิยังเป็นไปในแนวโน้มที่ดีตามที่ประเมินไว้ ซึ่งเศรษฐกิจไทยจะโตจากการบริโภคในประเทศเป็นสำคัญ โดยเฉพาะจากการใช้จ่ายเงินงบประมาณแผ่นดิน รวมทั้งเม็ดเงินลงทุนจากพระราชกำหนด (พ.ร.ก.) ทั้งหมดที่ออกมา ขณะที่ภาคเอกชนก็เร่งใช้จ่ายเงินซ่อมแซมและลงทุนเพิ่มเพื่อฟื้นฟูหลังน้ำท่วม